title: Rozhodnutie Rady (EÚ) 2017/328 z 21. februára 2017, ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Bank of Greece

text:
               25.2.2017

               SK

               Úradný vestník Európskej únie

               L 49/34

         ROZHODNUTIE RADY (EÚ) 2017/328
   z 21. februára 2017,
   ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora Bank of Greece
   RADA EURÓPSKEJ ÚNIE,
   so zreteľom na Protokol č. 4 o Štatúte Európskeho systému centrálnych bánk a Európskej centrálnej banky pripojený k Zmluve o Európskej únii a k Zmluve o fungovaní Európskej únie, a najmä na jeho článok 27 ods. 1,
   so zreteľom na odporúčanie Európskej centrálnej banky z 22. decembra 2016 Rade Európskej únie o externom audítorovi Bank of Greece (ECB/2016/46) (1),
   keďže:

               (1)

               Účty Európskej centrálnej banky (ECB) a národných centrálnych bánk členských štátov, ktorých menou je euro, majú overiť nezávislí externí audítori odporúčaní Radou guvernérov ECB a schválení Radou.

               (2)

               Mandát súčasného externého audítora Bank of Greece skončí po vykonaní auditu za rozpočtový rok 2016. Preto je potrebné vymenovať externého audítora od rozpočtového roku 2017.

               (3)

               Bank of Greece vybrala za svojho externého audítora na rozpočtové roky 2017 až 2021 spoločnosť Deloitte Certified Public Accountants S.A.

               (4)

               Rada guvernérov ECB odporučila, aby spoločnosť Deloitte Certified Public Accountants S.A. bola vymenovaná za externého audítora Bank of Greece na rozpočtové roky 2017 až 2021.

               (5)

               Je vhodné postupovať podľa odporúčania Rady guvernérov ECB a rozhodnutie Rady 1999/70/ES (2) by sa malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 1 rozhodnutia 1999/70/ES sa odsek 12 nahrádza takto:

      „12.   Spoločnosť Deloitte Certified Public Accountants S.A. sa týmto schvaľuje za externého audítora Bank of Greece na rozpočtové roky 2017 až 2021“.

   Článok 2
   Toto rozhodnutie nadobúda účinnosť dňom jeho oznámenia.
   Článok 3
   Toto rozhodnutie je určené ECB.

      V Bruseli 21. februára 2017

            Za Radu

            predseda

         E. SCICLUNA

      (1)  Ú. v. EÚ C 3, 6.1.2017, s. 1.

      (2)  Rozhodnutie Rady 1999/70/ES z 25. januára 1999 o externých audítoroch národných centrálnych bánk (Ú. v. ES L 22, 29.1.1999, s. 69).


title: 2010/578/EÚ: Rozhodnutie Komisie z  28. septembra 2010 o uznaní právneho rámca a rámca dohľadu Japonska za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach [oznámené pod číslom K(2010) 6418]  Text s významom pre EHP

text:
               29.9.2010

               SK

               Úradný vestník Európskej únie

               L 254/46

         ROZHODNUTIE KOMISIE
   z 28. septembra 2010
   o uznaní právneho rámca a rámca dohľadu Japonska za rovnocenné s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
   [oznámené pod číslom K(2010) 6418]
   (Text s významom pre EHP)
   (2010/578/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
   keďže:

               (1)

               Dňa 12. júna 2009 Komisia udelila mandát Výboru európskych regulačných orgánov cenných papierov (CESR) a požiadala ho o odborné poradenstvo týkajúce sa odborného posúdenia právneho rámca a rámca dohľadu Japonska, pokiaľ ide o ratingové agentúry.

               (2)

               CESR vo svojom poradnom stanovisku z 21. mája 2010 navrhuje, aby sa japonský právny rámec a rámec dohľadu, pokiaľ ide o ratingové agentúry, považovali za rovnocenné s uvedeným nariadením.

               (3)

               Podľa článku 5 ods. 6 druhého pododseku nariadenia (ES) č. 1060/2009 je na to, aby sa právny rámec a rámec dohľadu danej tretej krajiny považovali za rovnocenné s nariadením (ES) č. 1060/2009, potrebné posúdiť splnenie troch podmienok.

               (4)

               Podľa prvej podmienky musia ratingové agentúry v danej tretej krajine podliehať povoľovaniu alebo registrácii a musia byť predmetom priebežného účinného dohľadu a presadzovania dodržiavania pravidiel a predpisov. Japonský právny rámec a rámec dohľadu pre ratingové agentúry pozostávajú zo zákona o finančných nástrojoch a burze (zákon č. 25 z roku 1948) vzťahujúceho sa na reguláciu ratingových agentúr, výnosu kabinetu o obchodovaní s finančnými nástrojmi (výnos č. 52 z roku 2007) vzťahujúceho sa na reguláciu ratingových agentúr, výnosu kabinetu o definíciách podľa článku 2 zákona o burze (výnos ministerstva financií č. 14 z roku 1993) vzťahujúceho sa na reguláciu ratingových agentúr, ako aj súhrnného usmernenia pre dohľad nad subjektmi obchodujúcimi s finančnými nástrojmi (príloha) a usmernenia pre dohľad nad ratingovými agentúrami. Japonský parlament schválil v júni 2009 právny predpis, ktorým sa zavádza nový regulačný rámec pre ratingové agentúry, a v decembri 2009 sa následne vydali nariadenia a vyhlášky kabinetu, ktorými sa podrobne stanovujú podmienky tohto rámca. Podľa rámca, ktorý nadobudol účinnosť v apríli 2010, je na to, aby sa ratingové hodnotenia ratingovej agentúry používali v Japonsku na regulačné účely, potrebné, aby ratingová agentúra bola zaregistrovaná Japonskou agentúrou pre finančné služby (JAFS), a týmto rámcom sa stanovujú právne záväzné povinnosti pre ratingové agentúry a priebežný dohľad nad nimi. JAFS oplýva širokými a komplexnými právomocami a môže voči ratingovým agentúram prijať v prípade, že porušia ustanovenia zákona o finančných nástrojoch a burze vzťahujúce sa na ratingové agentúry, celý rad opatrení vrátane sankcií.

               (5)

               Podľa druhej podmienky sa na ratingové agentúry v danej tretej krajine musia vzťahovať právne záväzné predpisy, ktoré sú rovnocenné s predpismi ustanovenými v článkoch 6 až 12 a v prílohe I k nariadeniu (ES) č. 1060/2009. Japonský režim sa zakladá na povinnosti konať v dobrej viere, záväzku ratingovej agentúry zriadiť funkčné kontrolné systémy na spravodlivé a primerané vykonávanie ratingovej činnosti prostredníctvom veľkého počtu podrobných a normatívnych požiadaviek, rozsiahlych ustanoveniach vzťahujúcich sa na predchádzanie, riešenie a zverejnenie konfliktov záujmov a povinnosti zaznamenať a zverejniť informácie tak pre JAFS, ako i pre verejnosť. Japonský rámec zodpovedá cieľom nariadenia (ES) č. 1060/2009, pokiaľ ide o riešenie konfliktov záujmov, organizačné procesy a postupy, ktoré musia v ratingovej agentúre existovať, kvalitu ratingov a metodiku ich vypracovania, zverejnenie ratingových hodnotení a všeobecné a pravidelné zverejnenie informácií o činnosti ratingových agentúr. Japonsky rámec teda poskytuje rovnocennú ochranu, pokiaľ ide o integritu, transparentnosť, dobrú správu ratingových agentúr a spoľahlivosť ich činnosti.

               (6)

               Podľa tretej podmienky musí regulačný režim v danej tretej krajine zabrániť orgánom dohľadu a ďalším verejným orgánom danej tretej krajiny, aby zasahovali do obsahu ratingových hodnotení a metodík. JAFS má v tejto súvislosti zákonom zakázané zasahovať do podstaty ratingových hodnotení a príslušných metodík.

               (7)

               Vzhľadom na skúmané faktory možno japonský právny rámec a rámec dohľadu pre ratingové agentúry považovať za rámce spĺňajúce podmienky stanovené v článku 5 ods. 6 druhom pododseku nariadenia (ES) č. 1060/2009. Japonský právny rámec a rámec dohľadu pre ratingové agentúry by sa preto mali považovať za rovnocenné s právnym rámcom a rámcom dohľadu zriadenými nariadením (ES) č. 1060/2009.

               (8)

               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,

         PRIJALA TOTO ROZHODNUTIE:
   Článok 1
   Japonský právny rámec a rámec dohľadu pre ratingové agentúry sa na účely článku 5 nariadenia (ES) č. 1060/2009 považujú za rovnocenné s požiadavkami nariadenia (ES) č. 1060/2009.
   Článok 2
   Toto rozhodnutie je určené členským štátom.

      V Bruseli 28. septembra 2010

            Za Komisiu

         Michel BARNIER

            člen Komisie

      (1)  Ú. v. EÚ L 302, 17.11.2009, s. 1.


title: 2014/838/EÚ, Euratom: Rozhodnutie Komisie z  25. novembra 2014 o zverejňovaní informácií o stretnutiach medzi generálnymi riaditeľmi Komisie a organizáciami alebo samostatne zárobkovo činnými osobami

text:
               28.11.2014

               SK

               Úradný vestník Európskej únie

               L 343/19

         ROZHODNUTIE KOMISIE
   z 25. novembra 2014
   o zverejňovaní informácií o stretnutiach medzi generálnymi riaditeľmi Komisie a organizáciami alebo samostatne zárobkovo činnými osobami

      (2014/838/EÚ, Euratom)

   EURÓPSKA KOMISIA,
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie, a najmä na jej článok 249,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
   keďže:

               (1)

               V súlade s článkom 11 ods. 1 a 2 Zmluvy o Európskej únii (Zmluvy o EÚ) inštitúcie musia vhodnými prostriedkami poskytnúť občanom a zastupujúcim združeniam príležitosť vyjadrovať a verejne si vymieňať názory vo všetkých oblastiach činnosti Únie. Takisto sa od nich požaduje, aby udržiavali otvorený, transparentný a pravidelný dialóg so zastupujúcimi združeniami a s občianskou spoločnosťou. Okrem toho v súlade s článkom 2 Protokolu 2 o uplatňovaní zásad subsidiarity a proporcionality a s článkom 11 ods. 3 Zmluvy o EÚ Komisia musí viesť rozsiahle konzultácie pred tým, ako predloží právne akty.

               (2)

               V súlade s článkom 298 ZFEÚ musia mať inštitúcie, orgány, úrady a agentúry Únie pri vykonávaní svojich úloh podporu v podobe otvorenej, efektívnej a nezávislej európskej administratívy.

               (3)

               Komisia sa usiluje o zlepšenie transparentnosti, pokiaľ ide o kontakty jej zamestnancov s organizáciami alebo samostatne zárobkovo činnými osobami.

               (4)

               Podľa nariadenia Európskeho parlamentu a Rady (ES) č. 1049/2001 (1) občania už majú právo na prístup k dokumentom inštitúcií. Toto rozhodnutie sa netýka prístupu k dokumentom ani uplatňovania nariadenia (ES) č. 1049/2001.

               (5)

               Komisia prijala 25. novembra 2014 v nadväznosti na Politické usmernenia z 15. júla 2014 stanovené predsedom Komisie rozhodnutie 2014/839/EÚ, Euratom (2), ktorým sa vyžaduje, aby členovia Komisie zverejňovali informácie o stretnutiach, ktoré sa uskutočnia medzi nimi alebo medzi členmi ich kabinetov a organizáciami alebo samostatne zárobkovo činnými osobami k otázkam týkajúcim sa tvorby a uplatňovania politík v Únii.

               (6)

               Generálni riaditelia Komisie sa môžu zúčastňovať na stretnutiach s organizáciami alebo so samostatne zárobkovo činnými osobami, ktorých účel je podobný účelu stretnutí uvedených v danom rozhodnutí. Je preto vhodné uplatňovať podobné požiadavky na transparentnosť v prípade takýchto stretnutí.

               (7)

               Generálni riaditelia Komisie by preto mali zverejňovať informácie o stretnutiach, ktoré sa uskutočnili medzi nimi a organizáciami alebo samostatne zárobkovo činnými osobami k otázkam týkajúcim sa rozhodovania a vykonávania politík v Únii.

               (8)

               Toto rozhodnutie sa nevzťahuje na stretnutia so zástupcami ostatných inštitúcií a orgánov Únie v bežnom rámci medziinštitucionálnych vzťahov. Toto rozhodnutie sa nevzťahuje na stretnutia so subjektmi verejného sektora členských štátov, keďže uvedené subjekty sledujú všeobecné záujmy a prispievajú k činnosti Komisie v rámci zásady úprimnej spolupráce. V záujme ochrany medzinárodných vzťahov Únie sa toto rozhodnutie nevzťahuje na stretnutia so zástupcami subjektov verejného sektora tretích krajín a medzinárodných organizácií.

               (9)

               V záujme zohľadnenia osobitného charakteru dialógu so sociálnymi partnermi stanoveného v článku 154 ZFEÚ, ako aj osobitného charakteru dialógu s cirkvami a filozofickými a nekonfesionálnymi organizáciami stanoveného v článku 17 ods. 3 ZFEÚ by sa toto rozhodnutie nemalo vzťahovať na stretnutia tohto typu.

               (10)

               S ohľadom na osobitnú úlohu politických strán uznanú článkom 10 ods. 4 Zmluvy o EÚ a vzhľadom na to, že v medziinštitucionálnej dohode medzi Európskym parlamentom a Európskou komisiou zo 16. apríla 2014 o registri transparentnosti pre organizácie a samostatne zárobkovo činné osoby, ktoré sa podieľajú na tvorbe a vykonávaní politiky Európskej únie (3), sa stanovuje, že register sa nevzťahuje na politické strany, na stretnutia so zástupcami politických strán by sa toto rozhodnutie takisto nemalo vzťahovať.

               (11)

               Keďže v určitých osobitných prípadoch môže mať zverejnenie informácií o stretnutí nepriaznivý vplyv, pokiaľ ide o ochranu života, nedotknuteľnosti alebo súkromia jednotlivca, finančnú, menovú alebo hospodársku politiku Únie, trhovú stabilitu alebo citlivé obchodné informácie, riadny priebeh súdnych konaní alebo inšpekcií, vyšetrovaní, auditov alebo iných administratívnych postupov alebo ochranu ktoréhokoľvek iného dôležitého verejného záujmu uznaného na úrovni Únie, v takýchto prípadoch by sa takéto informácie nemali zverejniť.

               (12)

               V súlade s článkom 5 písm. a) nariadenia Európskeho parlamentu a Rady (ES) č. 45/2001 (4) sa mená generálnych riaditeľov, ktorí sa zúčastnia na stretnutiach s organizáciami alebo so samostatne zárobkovo činnými osobami, môžu zverejniť; ostatní zúčastnení musia na takéto zverejnenie poskytnúť svoj jednoznačný súhlas.

               (13)

               Týmto rozhodnutím nie sú dotknuté prísnejšie požiadavky na transparentnosť ani záväzky týkajúce sa transparentnosti vyplývajúce z právnych predpisov Únie alebo z medzinárodných dohôd uzavretých Úniou,

         PRIJALA TOTO ROZHODNUTIE:
   Článok 1
   1.   Generálni riaditelia Komisie zverejňujú v súlade s ustanoveniami tohto rozhodnutia informácie o všetkých stretnutiach, ktoré sa uskutočnia medzi nimi a organizáciami alebo samostatne zárobkovo činnými osobami k otázkam týkajúcim sa tvorby a vykonávania politík v Únii.
   2.   Zverejní sa dátum a miesto stretnutia, meno generálneho riaditeľa, názov organizácie alebo samostatne zárobkovo činnej osoby a predmet stretnutia.
   Článok 2
   Na účely tohto rozhodnutia sa uplatňuje toto vymedzenie pojmov:

               a)

               „Generálny riaditeľ“ je generálny riaditeľ alebo vedúci útvaru Komisie.

               b)

               „Stretnutie“ je dvojstranná schôdzka zorganizovaná z iniciatívy organizácie, samostatne zárobkovo činnej osoby alebo generálneho riaditeľa s cieľom prerokovať otázku týkajúcu sa tvorby a uplatňovania politík v Únii. Schôdzky, ktoré sa uskutočňujú v rámci administratívneho postupu stanoveného zmluvami alebo aktmi Únie a patriaceho do oblasti priamej zodpovednosti generálneho riaditeľa, ani schôdzky čisto osobného, spoločenského alebo spontánneho charakteru nepatria do kategórie stretnutí v zmysle tohto vymedzenia pojmov.

               c)

               „Organizácia alebo samostatne zárobkovo činná osoba“ je akákoľvek organizácia alebo osoba bez ohľadu na jej právne postavenie, ktorá sa zapája do činností vykonávaných s cieľom priamo alebo nepriamo ovplyvňovať tvorbu alebo vykonávanie politiky, ako aj rozhodovacie postupy inštitúcií Únie bez ohľadu na to, kde sa takéto činnosti vykonávajú, ako aj na to, aký komunikačný kanál alebo aké komunikačné médium sa pri tom používa.
               Toto pojmové vymedzenie sa nevzťahuje na zástupcov ostatných inštitúcií alebo orgánov Únie, vnútroštátnych, regionálnych a miestnych orgánov členských štátov a tretích krajín alebo medzinárodných organizácií. Vzťahuje sa však na každú asociáciu alebo sieť, ktorá bola vytvorená s cieľom zastupovať regióny alebo iné subjekty verejného sektora na nižšej než národnej úrovni ako celok.

         Článok 3
   1.   Toto rozhodnutie sa nevzťahuje na stretnutia so sociálnymi partnermi na úrovni Únie v rámci sociálneho dialógu, na stretnutia v rámci dialógu s cirkvami, náboženskými asociáciami alebo spoločenstvami ani na stretnutia s filozofickými a nekonfesionálnymi organizáciami.
   2.   Toto rozhodnutie sa nevzťahuje na stretnutia uskutočňované so zástupcami politických strán.
   Článok 4
   1.   Informácie stanovené v článku 1 ods. 2 sa zverejňujú v štandardizovanom formáte na webových stránkach generálnych riaditeľov Komisie do dvoch týždňov od dátumu stretnutia.
   2.   Príslušné informácie sa nemusia zverejniť v prípade, že takéto zverejnenie by mohlo mať nepriaznivý vplyv, pokiaľ ide o ochranu niektorého zo záujmov uvedených v článku 4 ods. 1, 2 a 3 nariadenia (ES) č. 1049/2001, predovšetkým pokiaľ ide o ochranu života, nedotknuteľnosti alebo súkromia jednotlivca, finančnú, menovú alebo hospodársku politiku Únie, trhovú stabilitu alebo citlivé obchodné informácie, riadny priebeh súdnych konaní alebo inšpekcií, vyšetrovaní, auditov alebo iných administratívnych postupov alebo ochranu akéhokoľvek iného dôležitého verejného záujmu uznaného na úrovni Únie.
   Článok 5
   Mená osôb (vystupujúcich v mene organizácií alebo samostatne zárobkovo činných osôb) alebo úradníkov Komisie (okrem generálnych riaditeľov), ktorí sa zúčastnili na stretnutiach, sa nezverejňujú, pokiaľ na takéto zverejnenie neposkytli svoj jednoznačný súhlas.
   Článok 6
   Organizácie alebo samostatne zárobkovo činné osoby musia byť oboznámené so skutočnosťou, že informácie stanovené v článku 1 ods. 2 sa zverejnia.
   Článok 7
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. decembra 2014.

      V Štrasburgu 25. novembra 2014

            Za Komisiu

            predseda

         Jean-Claude JUNCKER

      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

      (2)  Rozhodnutie Komisie 2014/839/EÚ, Euratom z 25. novembra 2014 o zverejňovaní informácií o stretnutiach medzi generálnymi riaditeľmi Komisie a organizáciami alebo samostatne zárobkovo činnými osobami (pozri stranu 22 tohto úradného vestníka).

      (3)  Ú. v. EÚ L 277, 19.9.2014, s. 11.

      (4)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).


title: 2011/389/EÚ: Rozhodnutie Komisie z  30. júna 2011 o množstve kvót pre celú Úniu podľa článku 3e ods. 3 písm. a) až d) smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve  Text s významom pre EHP

text:
               1.7.2011

               SK

               Úradný vestník Európskej únie

               L 173/13

         ROZHODNUTIE KOMISIE
   z 30. júna 2011
   o množstve kvót pre celú Úniu podľa článku 3e ods. 3 písm. a) až d) smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve
   (Text s významom pre EHP)
   (2011/389/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (1), a najmä na jej článok 3e ods. 3 písm. a) až d),
   keďže:

               (1)

               Podľa ustanovení článku 3e ods. 3 písm. a) až d) smernice 2003/87/ES Komisia pred začiatkom každého obdobia obchodovania prijme rozhodnutie, ktorým stanoví celkové množstvo kvót, ktoré sa má vytvoriť, množstvo, s ktorým sa má obchodovať formou aukcie, množstvo, ktoré má byť v osobitnej rezerve ustanovenej v článku 3f ods. 1 smernice 2003/87/ES, a množstvo, ktoré sa má bezodplatne prideliť prevádzkovateľom lietadiel. Tieto množstvá sa majú stanoviť aritmeticky z hodnoty historických emisií z leteckej dopravy, ktorá bola na základe rozhodnutia Komisie 2011/149/EÚ zo 7. marca 2011 o historických emisiách z leteckej dopravy podľa článku 3c ods. 4 smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve (2) stanovená na 219 476 343 ton CO2.

               (2)

               Článok 3e ods. 3 smernice 2003/87/ES po prispôsobení vzhľadom na začlenenie do Dohody o EHP na základe rozhodnutia Spoločného výboru EHP č. 6/2011 z 1. apríla 2011, ktorým sa mení a dopĺňa príloha XX (Životné prostredie) k Dohode o EHP (3), zahŕňa aj ustanovenie o výpočte množstva kvót platného pre celý EHP, o ktorom pri začleňovaní tohto rozhodnutia do Dohody o EHP rozhoduje Spoločný výbor EHP.

               (3)

               Podľa článku 3e ods. 3 písm. e) a článku 3f ods. 5 tretieho pododseku smernice 2003/87/ES (vloženého po začlenení do Dohody o EHP) má Komisia rozhodnúť o referenčnej hodnote pre celý EHP, ktorá musí vychádzať z množstiev kvót platných pre celý EHP, ktoré stanovil Spoločný výbor EHP. Rozhodnutie o referenčnej hodnote preto nemožno prijať, pokiaľ Spoločný výbor EHP nestanovil množstvá platné pre celý EHP,

         PRIJALA TOTO ROZHODNUTIE:
   Článok 1
   1.   Celkové množstvo kvót pre celú Úniu podľa článku 3c ods. 1 smernice 2003/87/ES vzťahujúce sa na obdobie od 1. januára 2012 do 31. decembra 2012 je 212 892 053.
   2.   Celkové množstvo kvót pre celú Úniu podľa článku 3c ods. 2 smernice 2003/87/ES vzťahujúce sa na každý rok obdobia, ktoré sa začína 1. januára 2013, je 208 502 526.
   Článok 2
   1.   Celkové množstvo kvót pre celú Úniu podľa článku 3d ods. 1 smernice 2003/87/ES vzťahujúce sa na obdobie od 1. januára 2012 do 31. decembra 2012 je 31 933 808.
   2.   Celkové množstvo kvót pre celú Úniu podľa článku 3d ods. 2 smernice 2003/87/ES vzťahujúce sa na každý rok obdobia, ktoré sa začína 1. januára 2013, je 31 275 379.
   Článok 3
   Celkové množstvo kvót pre celú Úniu podľa článku 3f ods. 1 smernice 2003/87/ES vzťahujúce sa na osobitnú rezervu je 50 040 608.
   Článok 4
   1.   Celkové množstvo kvót pre celú Úniu podľa článku 3e ods. 3 písm. d) smernice 2003/87/ES vzťahujúce sa na obdobie od 1. januára 2012 do 31. decembra 2012 je 180 958 245.
   2.   Celkové množstvo kvót pre celú Úniu podľa článku 3e ods. 3 písm. d) smernice 2003/87/ES vzťahujúce sa na každý rok obdobia, ktoré sa začína 1. januára 2013, je 170 972 071.
   Článok 5
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Bruseli 30. júna 2011

            Za Komisiu

            predseda

         José Manuel BARROSO

      (1)  Ú. v. EÚ L 275, 25.10.2003, s. 32.

      (2)  Ú. v. EÚ L 61, 8.3.2011, s. 42.

      (3)  Ú. v. EÚ L 93, 7.4.2011, s. 35.


               19.2.2016

               SK

               Úradný vestník Európskej únie

               C 65/199

         P7_TA(2013)0251
   Vymenovanie člena Dvora audítorov
   Rozhodnutie Európskeho parlamentu z 12. júna 2013 o vymenovaní Nevena Matesa za člena Dvora audítorov (C7-0106/2013 – 2013/0804(NLE))
   (Konzultácia)
   (2016/C 065/36)

      Európsky parlament,

               —

               so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C7-0106/2013),

               —

               so zreteľom na článok 108 rokovacieho poriadku,

               —

               so zreteľom na správu Výboru pre kontrolu rozpočtu (A7-0182/2013),

               A.

               keďže Výbor pre kontrolu rozpočtu následne pristúpil k posúdeniu kvalifikácie navrhovaného kandidáta, najmä pokiaľ ide o podmienky uvedené v článku 286 ods. 1 Zmluvy o fungovaní Európskej únie;

               B.

               keďže Výbor pre kontrolu rozpočtu na svojej schôdzi, ktorá sa konala 27. mája 2013, vypočul kandidáta Rady na člena Dvora audítorov,

               1.

               nesúhlasí s návrhom Rady vymenovať Nevena Matesa za člena Dvora audítorov;

               2.

               poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.


title: Rozhodnutie Európskeho parlamentu (EÚ) 2016/1501 z 28. apríla 2016 o absolutóriu za plnenie rozpočtu Európskej agentúry pre bezpečnosť letectva za rozpočtový rok 2014

text:
               14.9.2016

               SK

               Úradný vestník Európskej únie

               L 246/201

         ROZHODNUTIE EURÓPSKEHO PARLAMENTU (EÚ) 2016/1501
   z 28. apríla 2016
   o absolutóriu za plnenie rozpočtu Európskej agentúry pre bezpečnosť letectva za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť letectva za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť letectva za rozpočtový rok 2014 spolu s odpoveďou agentúry (1),

               —

               so zreteľom na vyhlásenie o vierohodnosti vedenia účtov a zákonnosti a riadnosti príslušných operácií (2), ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória agentúre za plnenie rozpočtu za rozpočtový rok 2014 (05584/2016 – C8-0073/2016),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (4), a najmä na jeho článok 60,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A8-0095/2016),

               1.

               udeľuje absolutórium výkonnému riaditeľovi Európskej agentúry pre bezpečnosť letectva za plnenie rozpočtu agentúry za rozpočtový rok 2014;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre bezpečnosť letectva, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 409, 9.12.2015, s. 81.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 79, 19.3.2008, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: 2009/54/ES: Rozhodnutie Európskej centrálnej banky z  12. decembra 2008 o opatreniach potrebných na splatenie základného imania Európskej centrálnej banky zúčastnenými národnými centrálnymi bankami (ECB/2008/24)

text:
               24.1.2009

               SK

               Úradný vestník Európskej únie

               L 21/69

      ROZHODNUTIE EURÓPSKEJ CENTRÁLNEJ BANKY

   z 12. decembra 2008
   o opatreniach potrebných na splatenie základného imania Európskej centrálnej banky zúčastnenými národnými centrálnymi bankami
   (ECB/2008/24)
   (2009/54/ES)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho článok 28.3.,
   keďže:

               (1)

               Rozhodnutie ECB/2006/22 z 15. decembra 2006 o opatreniach potrebných na splatenie základného imania Európskej centrálnej banky zúčastnenými národnými centrálnymi bankami (1) upravilo, akým spôsobom a v akej výške národné centrálne banky členských štátov, ktoré prijali euro (ďalej len „zúčastnené národné centrálne banky“), mali k 1. januáru 2007 povinnosť splatiť základné imanie Európskej centrálnej banky (ďalej len „ECB“).

               (2)

               Rozhodnutie ECB/2008/23 z 12. decembra 2008 o percentuálnych podieloch národných centrálnych bánk v kľúči na upisovanie základného imania Európskej centrálnej banky (2) upravuje kľúč na upisovanie základného imania ECB (ďalej len „kľúč základného imania“) v súlade s článkom 29.3 štatútu ESCB a zavádza s účinnosťou od 1. januára 2009 nové vážené podiely pridelené každej národnej centrálnej banke (ďalej len „NCB“) v upravenom kľúči základného imania (ďalej len „vážené podiely v kľúči základného imania“).

               (3)

               Upísané základné imanie ECB je 5 760 652 402,58 EUR.

               (4)

               Úprava kľúča základného imania ECB si vyžaduje prijatie nového rozhodnutia ECB, ktorým sa s účinnosťou od 1. januára 2009 zruší rozhodnutie ECB/2006/22 a upraví sa, akým spôsobom a v akej výške majú zúčastnené národné centrálne banky povinnosť k 1. januáru 2009 splatiť základné imanie ECB.

               (5)

               Podľa článku 1 rozhodnutia Rady 2008/608/ES z 8. júla 2008 v súlade s článkom 122 ods. 2 zmluvy o prijatí jednotnej meny Slovenskom od 1. januára 2009 (3) Slovensko spĺňa potrebné podmienky na prijatie eura a výnimka v jeho prospech uvedená v článku 4 Aktu o pristúpení z roku 2003 (4) sa zrušuje s účinnosťou od 1. januára 2009.

               (6)

               V súlade s rozhodnutím ECB/2008/33 z 31. decembra 2008 o splatení základného imania, prevode devízových rezerv a príspevkov Národnou bankou Slovenska do rezervných fondov a rezerv Európskej centrálnej banky (5) má Národná banka Slovenska povinnosť splatiť zostávajúcu časť svojho upísaného podielu na základnom imaní ECB s účinnosťou od 1. januára 2009 s ohľadom na upravený kľúč základného imania,

         ROZHODLA TAKTO:
   Článok 1
   Rozsah a forma splateného základného imania
   Každá zúčastnená NCB splatí k 1. januáru 2009 svoj upísaný podiel na základnom imaní ECB v plnej výške. Vzhľadom na vážené podiely v kapitálovom kľúči určené v článku 2 rozhodnutia ECB/2008/23 splatí každá zúčastnená NCB k 1. januáru 2009 sumu uvedenú pri jej názve v tejto tabuľke:

               Zúčastnená NCB

               (EUR)

               Nationale Bank van België/Banque Nationale de Belgique

               139 730 384,68

               Deutsche Bundesbank

               1 090 912 027,43

               Central Bank and Financial Services Authority of Ireland

               63 983 566,24

               Bank of Greece

               113 191 059,06

               Banco de España

               478 364 575,51

               Banque de France

               819 233 899,48

               Banca d’Italia

               719 885 688,14

               Central Bank of Cyprus

               7 886 333,14

               Banque centrale du Luxembourg

               10 063 859,75

               Bank Ċentrali ta’ Malta/Central Bank of Malta

               3 640 732,32

               De Nederlandsche Bank

               229 746 339,12

               Oesterreichische Nationalbank

               111 854 587,70

               Banco de Portugal

               100 834 459,65

               Banka Slovenije

               18 941 025,10

               Národná banka Slovenska

               39 944 363,76

               Suomen Pankki

               72 232 820,48

         Článok 2
   Úprava splateného základného imania
   1.   Vzhľadom na to, že všetky zúčastnené národné centrálne banky s výnimkou Národnej banky Slovenska už v plnej výške splatili svoj podiel na upísanom základnom imaní ECB uplatňovaný do 31. decembra 2008 podľa rozhodnutia ECB/2006/22, každá z týchto národných centrálnych bánk s výnimkou Národnej banky Slovenska podľa potreby buď prevedie dodatočnú sumu na ECB, alebo ECB vráti sumu zúčastnenej NCB, tak aby sa dosiahli sumy stanovené v tabuľke v článku 1. Splatenie základného imania Národnou bankou Slovenska je upravené v rozhodnutí ECB/2008/33.
   2.   Všetky prevody podľa tohto článku sa uskutočnia v súlade s rozhodnutím ECB/2008/25 z 12. decembra 2008 o podmienkach prevodov podielov na základnom imaní Európskej centrálnej banky medzi národnými centrálnymi bankami a úpravy splateného základného imania (6).
   Článok 3
   Záverečné ustanovenia
   1.   Toto rozhodnutie nadobúda účinnosť 1. januára 2009.
   2.   Rozhodnutie ECB/2006/22 sa týmto zrušuje s účinnosťou od 1. januára 2009.
   3.   Odkazy na rozhodnutie ECB/2006/22 sa považujú za odkazy na toto rozhodnutie.

      Vo Frankfurte nad Mohanom 12. decembra 2008

            Prezident ECB

         Jean-Claude TRICHET

      (1)  Ú. v. EÚ L 24, 31.1.2007, s. 3.

      (2)  Pozri stranu 66 tohto úradného vestníka.

      (3)  Ú. v. EÚ L 195, 24.7.2008, s. 24.

      (4)  Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia (Ú. v. EÚ L 236, 23.9.2003, s. 33).

      (5)  Pozri stranu 83 tohto úradného vestníka.

      (6)  Pozri stranu 71 tohto úradného vestníka.


title: Rozhodnutie Rady (EÚ) 2016/1205 z 18. júla 2016, ktorým sa vymenúvajú dvaja náhradníci Výboru regiónov navrhnutí Holandským kráľovstvom

text:
               23.7.2016

               SK

               Úradný vestník Európskej únie

               L 198/46

         ROZHODNUTIE RADY (EÚ) 2016/1205
   z 18. júla 2016,
   ktorým sa vymenúvajú dvaja náhradníci Výboru regiónov navrhnutí Holandským kráľovstvom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh holandskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2015/1140 (4) nahradil 13. júla 2015 pán H.J.J. (Henri) LENFERINK pána N. A. (Andrého) VAN DE NADORTA ako náhradník. Rozhodnutím Rady (EÚ) 2015/1573 (5) nahradil 18. septembra 2015 pán A. (Ard) VAN DER TUUK pána J.H.J. (Hansa) KONSTA ako náhradník.

               (2)

               V dôsledku skončenia funkčného obdobia pána H.J.J. (Henriho) LENFERINKA a pána A. (Arda) VAN DER TUUKA sa uvoľnili dve miesta náhradníkov Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za náhradníkov Výboru regiónov vymenúvajú:

               —

               pán B.R. (Bouke) ARENDS, Wethouder van de gemeente Emmen,

               —

               pán T. (Tjisse) STELPSTRA, Gedeputeerde van de provincie Drenthe.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 18. júla 2016

            Za Radu

            predsedníčka

         G. MATEČNÁ

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

      (4)  Rozhodnutie Rady (EÚ) 2015/1140 z 13. júla 2015, ktorým sa vymenúvajú dvaja holandskí členovia a dvaja holandskí náhradníci Výboru regiónov (Ú. v. EÚ L 185, 14.7.2015, s. 17).

      (5)  Rozhodnutie Rady (EÚ) 2015/1573 z 18. septembra 2015, ktorým sa vymenúvajú štyria holandskí členovia a piati holandskí náhradníci Výboru regiónov (Ú. v. EÚ L 245, 22.9.2015, s. 10).